Tipping

Tipping omtales som regel i forbindelse med vedding på begivenheter – i all hovedsak sportsresultater. De mest vanlige former for tipping i Norge er oddstipping og spill på resultatene i fotballkamper på en Tippekupong. Tipping kan også brukes om vedding på hesteveddeløp.

 Typer odds 
Odds for ulike utfall i spill kan presenteres i en av tre hovedformater: europeisk (desimalodds), britisk (brøkodds) eller amerikansk (moneyline-odds).

Det europeiske formatet (desimalodds) er mye brukt i kontinentale Europa, Canada og Australia. Det reflekterer forholdet mellom total utbetaling og innsatsbeløpet i desimalform. For eksempel betyr oddsen 2,00 en lik innsats hvor utbetalingen er lik innsatsbeløpet.

Det britiske formatet (brøkodds) brukes hovedsakelig i Storbritannia. Det representerer forholdet mellom gevinstbeløpet og innsatsbeløpet. For eksempel leses oddsen 7/1 som "syv til en" og betyr at hvis man satser 1 enhet, vil gevinsten være 7 enheter. Oddsen 1/1 tilsvarer en lik innsats.

Det amerikanske formatet (moneyline-odds) uttrykkes som beløpet man kan vinne ved å satse 100 enheter (for positive odds), eller beløpet man må satse for å vinne 100 enheter (for negative odds). Oddsen +100 tilsvarer en lik innsats.

På asiatiske spillmarkeder brukes også ekstra oddformater, som for eksempel Hong Kong, malaysisk og indonesisk. I tillegg uttrykkes odds ofte gjennom implisitt sannsynlighet, som reflekterer sannsynligheten for at en hendelse inntreffer, hvor innsatsen blir gjennomsnittlig breakeven.

Generelt sett viser spillodds sannsynligheten for et resultat. Ved fastsetting av odds veiledes bookmakerne av følgende prinsipper:
Den implisitte sannsynligheten som ligger i oddsen må overstige den reelle sannsynligheten for hvert utfall for å sikre en positiv forventet fortjeneste.
Hvis innsatsene på alle mulige utfall er fordelt proporsjonalt med de implisitte oddsen, får bookmakeren garantert fortjeneste.

 Det norske spillet Tipping 
Tipping er et pengespill som arrangeres av Norsk Tipping som har monopol på dette og andre pengespill i Norge. Spillet går ut på å spille på («tippe») riktig resultat i flest mulig av tolv fotballkamper som er oppført for en spilleomgang. Tipping tilbys hver uke på onsdager (midtuke), lørdager og søndager. Det er mulig å spille på både pause- og fulltidsresultater. Fra 23. februar 2009 går 55% av omsetningen til premier og 45% til kostnadsdekking i selskapet og såkalte samfunnsnyttige formål (tidligere 50;50 fordeling). Premier utbetales for 12, 11 og 10 rette. Spillet ble første gang arrangert 13. mars 1948, og var lenge det eneste produktet Norsk Tipping markedsførte.

I 1955 ble det for første gang 12 like tippetegn, og utbetalingen til spillere med 12 hjemmeseiere ble kun 25 kroner pr. rekke.

Pausetipping, hvor spillerne kan spille på halvtidsresultatene i den tradisjonelle fotballtippingen, ble innført 6. september 1997.

I uke 45/1998 innførte Norsk Tipping to tippekuponger i helgen, en lørdagskupong og en søndagskupong.

I uke 9/99 ble Midtukekupongen lansert.  Rekkeprisen på Midtukekupongen var 2 kroner frem til uke 21/2000, da prisen ble redusert til 1 krone, altså det samme som Lørdags- og Søndagskupongen. Prisen for ei tipperekke har for øvrig bare økt to ganger siden 1948. Først fra 25 til 50 øre i 1974 (uke 19) og deretter fra 50 øre til 1 krone i 1982.

Siste nyskapning er Bonuspotten, som ble lansert uke 16/2001. Premien går til den spiller som er alene om å ha 12 rette ved full tid eller ved pause på en av ukens tippekuponger. Bonuspotten øker uke for uke, ettersom 15 prosent den totale premiepotten for hver spilleomgang holdes igjen og legges i potten.

 Eksterne lenker 

 Norsk Tipping

 Referanser 

Kategori:Norsk Tipping
Kategori:Fotball i Norge
Kategori:Norske pengespill